L-għaqda tas-soċjetà ċivili Repubblika ppreżentat dokument bi proposti kontra l-korruzzjoni fl-elezzjonijiet, fosthom li l-organizzazzjonijiet tas-soċjetà ċivili jiġu mistednin bħala osservaturi tal-elezzjonijiet u li jiġu allokati fondi biex isir monitoraġġ tal-konformità mal-liġijiet u l-istandards eżistenti. Dalgħodu Repubblika kellha konferenza stampa fil-Belt Valletta li fiha nediet dan id-dokument bil-proposti tagħha. Fil-konferenza, il-President ta' Repubblika Robert Aquilina saħaq li l-problema tal-abbuż tal-poter mhijiex waħda ġdida, iżda dan m'għandux iservi ta' skuża biex ma jkunx sfidat l-istatus quo. Kompla jgħid li l-fatt li l-elezzjonijiet huma fil-kompetenza kważi esklussiva tal-politiċi stess ma jgħinx. Dr Aquilina spjega, "Lanqas ma jgħin il-fatt li r-regoli dwar l-imġiba ta' gvern caretaker, biex tkun żgurata separazzjoni bejn ir-riżorsi tal-Istat u tal-kampanja partiġġjana, u biex jiġu definiti l-prattiċi korrotti fil-proċess elettorali, huma ineżistenti jew, jekk jeżistu, huma vagi jew ilhom għexieren ta' snin ma jinbidlu." Aqra wkoll Il-galantomi tal-korruzzjoni jibżgħu minna – Il-President eletta ta' Repubblika Il-President ta' Repubblika kkundanna l-mod kif jingħataw jew jinsilfu flus bil-wegħda ta' votant, imġiba li tammonta għal korruzzjoni. Ikkundanna wkoll il-klijenteliżmu. Huwa saħaq li huwa inaċċettabbli li l-istituzzjonijiet tal-Istat inkarigati biex jinfurzaw il-liġi li tirregola l-klijenteliżmu u l-politika tranżazzjonali "joqogħdu jdejhom fuq żaqqhom." Minħabba dawn ir-raġunijiet, issokta jgħid Aquilina, min iwettaq il-korruzzjoni għandu ċ-ċertezza li se jgawdi minn impunità sħiħa. Ikkundanna anke l-użu ħażin tal-fondi pubbliċi meta tkun qed toqrob elezzjoni ġenerali. Aquilina stqarr li, "Hu ta' għajb għall-klassi politika Maltija li b'nuqqas gravi ta' maturità, serjetà u onestà ma tasalx hi stess biex twaqqaf dawn il-prattiċi inaċċettabbli." Uħud mill-proposti li ressqet Repubblika huma: Li l-liġi preżenti titħaddem u tkun infurzata; Li l-organizzazzjonijiet tas-soċjetà ċivili jkunu mistednin biex josservaw l-elezzjonijiet, u anke li jiġu allokati fondi biex isir monitoraġġ tal-konformità mal-liġijiet u l-istandards eżistenti; Li l-Parlament ikollu terminu fiss, "biex jitneħħa komponent sinifikanti tas-setgħa inġusta tal-kariga li għandu l-mexxej tal-partit fil-Gvern li jiddetermina d-data tal-elezzjoni ġenerali"; Li jkun illegali li l-Gvern jagħmel ħatriet mhux essenzjali f'entitajiet pubbliċi, li l-Gvern jibda proċessi tal-għażla għal promozzjonijiet jew għal ħatriet f'entitajiet pubbliċi, li jinħarġu permessi għall-iżvilupp jew li ssir xi azzjoni oħra tal-Istat relatata ma' dan, b'rata aktar mgħaġġla mill-medja fi żmien ieħor tal-leġiżlatura, jew li titwarrab art pubblika għal interess privat; Li l-kompetenza tal-Uffiċċju Nazzjonali tal-Awditjar tiġi estiża biex isir monitoraġġ tal-użu u l-użu ħażin tar-riżorsi pubbliċi għall-kampanjar partiġġjan. Aqra d-dokument sħiħ hawn Niżżel Aqra wkoll "L-elezzjonijiet fil-qrib" – Alfred Sant Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60cc781fa37b2_rand.td-a-rec-img{text-align:left}.td_uid_3_60cc781fa37b2_rand.td-a-rec-img img{margin:0 auto 0 0}